Kold Spring Harbor laboratoriyasi

Kold Spring Harbor laboratoriyasi (inglizcha: Cold Spring Harbor Laboratory, CSHL) — onkologiya, neyrobiologiya, botanika, genomika va kvantitativ biologiya yoʻnalishlaridagi tadqiqot dasturlariga ixtisoslashgan xususiy, notijorat muassasa. U Nyu-York shtatining Nassau okrugida, Long-Aylend orolidagi Lorel-Xollou hududida joylashgan. Laboratoriya AQSh Milliy saraton institutining Saraton markazlari dasturi tomonidan qoʻllab-quvvatlanadigan 68 ta muassasadan biri boʻlib, 1987-yildan buyon Milliy saraton instituti tomonidan eʼtirof etilgan saraton markazi maqomiga ega. Shuningdek, ushbu laboratoriya molekulyar genetika hamda molekulyar biologiya sohalarining shakllanishi va rivojlanishida markaziy rol oʻynagan sanoqli muassasalardan biri hisoblanadi. Bu yerda Fiziologiya yoki tibbiyot boʻyicha Nobel mukofotiga sazovor boʻlgan sakkiz nafar olim faoliyat olib borgan. Kold Spring Harbor laboratoriyasi molekulyar biologiya va genetika sohasidagi fundamental tadqiqotlar boʻyicha yetakchi muassasalar qatoridan joy olgan boʻlib, „Thomson Reuters“ reytingida dunyoda birinchi oʻrinni egallagan. Shuningdek, „Nature“ jurnali ham ilmiy tadqiqotlar samaradorligi boʻyicha Kold Spring Harbor laboratoriyasini jahonda birinchi oʻringa loyiq koʻrgan. Hozirgi vaqtda laboratoriyaga bioximik va saraton kasalligi boʻyicha tadqiqotchi olim Bruce Stillman rahbarlik qilmoqda. 1890-yilda tashkil etilganidan buyon muassasaning Long-Aylend shimoliy qirgʻogʻidagi kampusi biologiya taʼlimi markazi boʻlib ham xizmat qilib kelmoqda. Kold Spring Harbor laboratoriyasining hozirgi taʼlim dasturlari professional olimlar, biologiya boʻyicha doktorantlar, umumiy oʻrta taʼlim tizimidagi biologiya oʻqituvchilari hamda boshlangʻich sinfdan tortib yuqori sinfgacha boʻlgan oʻquvchilarga moʻljallangan. Oxirgi 10 yil ichida Kold Spring Harbor laboratoriyasi konferensiyalari va kurslari asosiy kampusga 81 000 dan ortiq olim va talabalarni jalb etdi. Shu sababli ham koʻplab olimlar Kold Spring Harbor laboratoriyasini „biologiya fanlarining chorrahasi“ deb hisoblashadi. 2009-yildan buyon Kold Spring Harbor laboratoriyasi Xitoyning Suchjou shahridagi Suchjou sanoat parki bilan hamkorlikda „Cold Spring Harbor Asia“ markazini tashkil etgan boʻlib, u har yili oʻzining ilmiy uchrashuv va kurslariga 3 000 ga yaqin olimni jamlaydi. Muassasa qoshidagi Kold Spring Harbor laboratoriyasi Biologiya fanlari maktabi (ilgari Uotson biologiya fanlari maktabi deb atalgan) 1999-yilda tashkil etilgan. 2015-yilda Kold Spring Harbor laboratoriyasi saraton kasalligini davolash boʻyicha tadqiqotlarni jadallashtirish, yangi dorilarning dastlabki bosqichdagi klinik sinovlarini qoʻllab-quvvatlash uchun Leyk-Saksess hududidagi „Northwell Health“ tibbiyot markazida yangi klinik onkologik tadqiqotlar boʻlinmasini tashkil etish hamda onkologiya sohasida shifokor-olimlar safini kengaytirish va oʻqitish maqsadida ushbu muassasa bilan strategik hamkorlikni yoʻlga qoʻyganini eʼlon qildi. Kold Spring Harbor laboratoriyasi, shuningdek, hayot haqidagi fanlar sohasidagi ilmiy nashrlarning chop etilishdan oldingi variantlari repozitariysi boʻlmish „bioRxiv“ platformasiga ham mezbonlik qiladi. Taʼlim dasturlari Kold Spring Harbor laboratoriyasi oʻzining tadqiqotchilik missiyasidan tashqari, keng qamrovli taʼlim missiyani ham amalga oshiradi. 1998-yilda tashkil etilgan Biologiya fanlari maktabi falsafa doktori (Ph. D.) ilmiy darajasini beradi va har bir talabaning tadqiqot dasturini toʻliq moliyalashtiradi. Talabalar oldiga doktorlik darajasini 4–5 yil ichida himoya qilish vazifasi qoʻyiladi. Iqtidorli kollej talabalari uchun moʻljallangan Bakalavriat tadqiqot dasturi (1959-yilda asos solingan) hamda yuqori sinf oʻquvchilari uchun moʻljallangan „Kelajak hamkorlari“ dasturi (1990-yilda asos solingan) hozirda aynan ushbu Biologiya fanlari maktabi negizida faoliyat yuritmoqda. Kold Spring Harbor laboratoriyasi, shuningdek, yaqin atrofdagi tibbiyot oliygohlari, jumladan, Xofstra/Nortvell qoshidagi Tsuker tibbiyot maktabi hamda Stoni-Bruk universitetining Renessans tibbiyot maktabi bilan hamkorlik qilib, talabalarni har ikkala muassasada amal qiladigan M. D./Ph. D. (tibbiyot doktori / falsafa doktori) qoʻshma ilmiy daraja dasturlari boʻyicha oʻqitadi. Mazkur tibbiyot maktablarining talabalari oʻzlarining Ph. D. doktorlik dissertatsiyalarini Kold Spring Harbor laboratoriyasida bajarishni tanlashlari mumkin. Manbalar Havolalar Rasmiy sayti Dolan DNA Learning Center Eugenics Archive Cold Spring Harbor Laboratory Press